บลจ.แมนูไลฟ์หวังโตเกาะตลาด‘ยูนิตลิงค์’
บลจ.แมนูไลฟ์ เร่งวางระบบทีมขาย ผนึกประกันในกลุ่มเปิดตัวยูนิตลิงค์ หวังสินทรัพย์เพิ่ม
10 เม.ย. 2555

บลจ.แมนูไลฟ์ เร่งวางระบบทีมขาย ผนึกประกันในกลุ่มเปิดตัวยูนิตลิงค์ หวังสินทรัพย์เพิ่ม
นายต่อ อินทวิวัฒน์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) แมนูไลฟ์ (ประเทศไทย) เปิดเผยว่า บริษัทอยู่ระหว่างเร่งวางระบบงานด้านการขายหน่วยลงทุนทั้งทีมขายและตัวแทนขายที่ต้องทำงานใกล้ชิดกันมากขึ้น รวมทั้งเปิดบริการซื้อขายผ่านอินเทอร์เน็ตในไตรมาส 3 นี้
นอกจากนี้ บริษัทได้ทำงานร่วมกับบริษัท แมนูไลฟ์ประกันชีวิตมากขึ้น เพื่อเตรียมเปิดตัวกรมธรรม์ยูนิตลิงค์ปลายไตรมาส 2 นี้ ซึ่งจะเป็นตลาดที่ทำให้สินทรัพย์ของบริษัทเติบโตได้
สำหรับยูนิตลิงค์คือ กรมธรรม์ที่มีส่วนของการลงทุนในหน่วยลงทุนของกองทุนรวมผูกติดอยู่กับกรมธรรม์ประกันชีวิต ซึ่งในฮ่องกงและสิงคโปร์มีมานานแล้ว ขณะที่ไทยยังมีไม่มากและยังเติบโตได้ 10% ใน 5 ปีข้างหน้า บริษัทจึงตั้งเป้าจะเติบโตไปพร้อมกับยูนิตลิงค์ 
นายต่อ กล่าวว่า หลังเดือน เม.ย.นี้ แมนูไลฟ์ประกันฯ จะส่งตัวแทนไปสอบใบอนุญาตในการขายหน่วยลงทุนเพิ่มขึ้น เพื่อเตรียมขายยูนิตลิงค์ ซึ่งปัจจุบันมีตัวแทนขายได้เพียง 10 คน และตั้งเป้าสิ้นปีเพิ่มเป็น 100 คน โดยหลังเดือน เม.ย.นี้ เจ้าหน้าที่เตรียมสอบใบอนุญาตเพิ่ม จากปัจจุบันมีตัวแทนขายของบริษัทประกันจำนวน 600 กว่าคน และสิ้นปีตั้งเป้าที่ 1,000 คน
สำหรับบัญชีลูกค้าของ บลจ.แมนูไลฟ์ ปัจจุบันมีจำนวน 1,200 คน โดยลงทุนสม่ำเสมอ 800 คน ส่วนสินทรัพย์ภายใต้การบริหารทั้งหมดประมาณ 2,000 ล้านบาท